b"\n_START_ARTICLE_\nArtana\n_START_SECTION_\nGeografia\n_START_PARAGRAPH_\nLa Vall d'Artana \xc3\xa9s un espai emmarcat per les muntanyes de la Serra d'Espad\xc3\xa0._NEWLINE_Al nord-est estan les llomes de roques grises calc\xc3\xa0ries amb parets de pedra seca per a retenir la terra on en altre temps es conreava i que ara es troben enva\xc3\xafdes per pins blancs i en menor proporci\xc3\xb3 d'alzines. Al sud les muntanyes que formen el nucli de la Serra, amb altures que sobrepassen els 700 metres dintre del terme, superant els 1.000 metres un poc m\xc3\xa9s a l'oest, estan formades per roques aren\xc3\xadsques tri\xc3\xa0siques de color negre-vermell\xc3\xb3s que contrasten amb els frondosos boscos de pins pinyers i sureres que la poblen.\n_START_SECTION_\nHist\xc3\xb2ria\n_START_PARAGRAPH_\nEls primers vestigis de poblaci\xc3\xb3 els trobem en les restes trobades que daten del mesol\xc3\xadtic. S\xc3\xb3n \xc3\xbatils que es diferencien de les restes d'altres llocs per ser una ind\xc3\xbastria bastant tosca i amb un gran percentatge de materials aut\xc3\xb2ctons, cosa que fa pensar en una cultura molt m\xc3\xa9s arcaica per l'a\xc3\xafllament de la vall._NEWLINE_El neol\xc3\xadtic, el bronze, aix\xc3\xad com els ibers i els romans tamb\xc3\xa9 estan representats per diverses restes trobades, per\xc3\xb2 sobretot van ser els \xc3\xa0rabs els que van deixar un senyal cultural m\xc3\xa9s gran. Els poblats i restes de ferro localitzats en la Solana, l'Artiga, muntanya de la Pineda, el Rac\xc3\xb3, Aig\xc3\xbcesvives, la Marjaleta, Canals, etc., demostren el grau de poblaci\xc3\xb3 i l'activitat econ\xc3\xb2mica d'aquella gent._NEWLINE_Despr\xc3\xa9s de 1242, data de la conquesta per Jaume I, el rei va fer donaci\xc3\xb3 del lloc a Guillem Romeu i es va mantenir com a petit senyoriu durant l'\xc3\xa8poca medieval, conservant la poblaci\xc3\xb3 musulmana sotmesa al feudalisme dins de la baronia d'Artana._NEWLINE_En el segle XV va passar a formar part del patrimoni de la fam\xc3\xadlia Tou, senyors de Borriol i de Sollana, i en el segle XVI fon incorporada al ducat de Vilafermosa. En 1609 va tindre lloc l'expulsi\xc3\xb3 dels moriscs i la poblaci\xc3\xb3 fon repoblada per cristians pocs anys despr\xc3\xa9s, el 1611. En el segle XVIII el senyor d'Artana era el duc Jos\xc3\xa9 Gurrea d'Arag\xc3\xb3.\n_START_SECTION_\nEconomia\n_START_PARAGRAPH_\nL'economia d'Artana \xc3\xa9s b\xc3\xa0sicament agr\xc3\xa0ria, on destaca tradicionalment la producci\xc3\xb3 d'oli i, actualment, el cultiu de la taronja."